ปลัดสำนักนายกรัฐมนตรี ย้ำ วันนี้ประชาชนจะได้รับเข็มที่ระลึกตราสัญลักษณ์พระราชพิธีบรมราชาภิเษก ประชาชนครบ 10,000 เข็มแน่นอน
ปลัดสำนักนายกรัฐมนตรี ย้ำ วันนี้ประชาชนจะได้รับเข็มที่ระลึกตราสัญลักษณ์พระราชพิธีบรมราชาภิเษก ประชาชนครบ 10,000 เข็มแน่นอนนางพัชราภรณ์ อินทรียงค์ ปลัดสำนักนายกรัฐมนตรี กล่าวภายหลังการตรวจความเรียบร้อยการเปิดจำหน่ายเข็มที่ระลึกตราสัญลักษณ์พระราชพิธีบรมราชาภิเษก พุทธศักราช 2562 และเสื้อโปโลสีเหลืองตราสัญลักษณ์พระราชพิธีบรมราชาภิเษก บริเวณหอประชุมใหญ่ กรมประชาสัมพันธ์ วันแรก ว่า ได้รับแจ้งจากผู้ผลิตเข็มที่ระลึกแล้ววันนี้ประชาชนที่มารอคิวซื้อเข็มที่ระลึกจะได้รับเข็มครบตามที่แจ้งไว้ประมาณ 10,000 เข็มแน่นอน เนื่องจากกระบวนการผลิตมีการคุมเข้มมาตรฐานของเข็มอย่างละเอียดมาก ในเบื้องต้นมีเข็มไม่ผ่านการตรวจสอบประมาณ 8,000 - 9,000 เข็ม จึงตีกลับไปแก้สีใหม่ทั้งหมด เนื่องจากเข็มที่ระลึกครั้งนี้เป็นครั้งแรกที่มีการใช้วิธีเขียนสีลงยาที่ปล่อยให้แห้งตามธรรมชาติ โดยเป็นงานฝีมือของชาวบ้านในวิสาหกิจชุมชนที่ได้รับการคัดเลือกมา ทั้งนี้ หากประชาชนมีความต้องการเข็มจำนวนมากอาจจะเปิดจำหน่ายในลักษณะเช่นเดียวกับวันนี้อีกครั้งในเดือนหน้าได้ โดยขอประเมินภาพรวมการเปิดจำหน่ายวันแรกก่อน ส่วนกรณีการผลิตเสื้อโปโลสีเหลืองตราสัญลักษณ์ฯ สำนักงานปลัดสำนักนายกรัฐมนตรี ได้ตรวจสอบแล้วผ่านใบอนุญาตผลิตเสื้อที่ถูกต้องไปแล้วกว่า 4 ล้านตัว ปลัดสำนักนายกรัฐมนตรี กล่าวย้ำว่า จากนี้ไปกำลังการผลิตเข็มที่ระลึกจะสามารถผลิตได้ถึง 100,000 เข็มต่อเดือนแน่นอน เพื่อเปิดจองทางไปรษณีย์ทุกสาขาทั่วประเทศให้เพียงพอกับความต้องการประชาชน โดยไม่จำกัดจำนวน ในเบื้องต้นได้หารือกับผู้บริหาร บิ๊กซี ซูเปอร์เซ็นเตอร์ ในวันที่ 2 เมษายนนี้ เพื่อวางจำหน่ายเข็มที่ระลึกได้ครอบคลุมทั่วประเทศตามความต้องการของประชาชน ซึ่งต้องหารือในรายละเอียดต่อไปในการกำหนดจุดจำหน่ายที่ชัดเจน